**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**ДО**

**МИНИСТЪРА НА ВЪТРЕШНИТЕ РАБОТИ**

**Г-Н ВЕСЕЛИН ВУЧКОВ**

**ВЪПРОС**

От Валентин Любенов Павлов

Народен представител от ПГ на Реформаторския блок

На основание чл.90, ал.1 от Конституцията на Република България и чл.91 от Правилника за организацията и дейността на Народното събрание, внасям въпрос

**ОТНОСНО:** Проект за реконструкция на храм-паметник „Рождество Христово“ с.Дивотино, община Перник, пострадал от земетресението на 22.05.2012г.

**УВАЖАЕМИ ГОСПОДИН МИНИСТЪР,**

Храм-паметник „Рождество Христово“ с.Дивотино, община Перник, е построен през 1871 година. Той е обявен за паметник на културата с местно значение, с Протокол ДП/3106 от 18.09.1978г. на базата на доклад, изготвен от изкуствоведката Велда Марди Бибикова. Храмът е действащ до 22.05.2012г., когато след силното земетресение в Перник и региона е сериозно увреден и затворен за посетители. Община Перник се заема с изготвянето на необходимите документи, които да бъдат одобрени от Междуведомствената комисия за възстановяване и подпомагане към Министерски съвет с цел отпускане на средства за възстановяване на храма. Междувременно на 17.06.2013г. се срутва цялата покривна конструкция, което налага нов оглед от специалисти и ново изготвяне на документи от общината. На 29.05.2014г. проектът е готов и е внесен с входящ номер 14/слу-4118/29.05.2014г. в Междуведомствената комисия за възстановяване и подпомагане към МС.

Храм-паметник „Рождество Христово“ е единствената църква в с.Дивотино, което е с 2000 постоянни жители и вече близо три години хората, живеещи в населеното място, няма къде да посрещат духовните си нужди. С течение на времето храмът все повече запустява и има вероятност да рухне изцяло, като по този начин възстановяването му вече ще бъде невъзможно.

С оглед на гореизложеното, въпросът ми към Вас е следния:

На база входящ номер 14/слу-4118/29.05.2014г. до къде е стигнало разглеждането на проектното предложение на Община Перник и можете ли Вие, в качеството си на Председател на Междуведомствената комисия за възстановяване и подпомагане към МС, да съдействате за ускореното разглеждане на проекта за реконструкция на храм-паметник „Рождество Христово“с.Дивотино, преди той да е напълно разрушен под въздействие на атмосферно-климатичните условия?

Моля отговорът да бъде в **писмен** вид.

20.02.2015г. **Народен представител:**

Гр.София д-р Валентин Павлов